Frank Aaen (EL), 2001-10-26:
Enhedslisten er som forslagsstillerne her imod kassetænkning i den offentlige sektor.
Det er det, der gør, at man skubber mennesker rundt i forskellige systemer, skubber dem måske nogle gange helt ud, ud fra, hvad der bedst kan betale sig økonomisk.
Man tilkender mennesker pension, hvis man synes, at det kan betale sig, man undlader at tilkende syge mennesker pension, hvis man ikke synes, det kan betale sig.
Jeg vil i det hele taget sige, at nogle af de skrækkeligste eksempler på mishandling af mennesker i de offentlige systemer er de steder, hvor det rigtig er muligt at boltre sig med kassetænkning, og det er vi grundlæggende imod.
Desværre er det her forslag jo ikke noget opgør med kassetænkning, det er bare en anden form for kassetænkning.
Det står også i bemærkningerne.
SF skal da have den ros, at man er selvkritisk i sit forslag og siger, at det kan føre til kassetænkning, og så kommer man med en løsning om, at for at undgå det, skal der være krav om ligebehandling af borgerne i sundhedssystemet, og at det er den samlede aktivitet i sundhedssystemet, som skal øges.
Ja, det er jo det, der er løsningen.
Man behøver slet ikke at flytte rundt på kasserne, man skal bare gøre det, der også står i bemærkningerne.
Jeg tror, at vi skal tage en generel diskussion om finansieringen af sociale ydelser.
Skal vi overhovedet have et system, hvor menneskers forsørgelse er afhængig af forskellige kasser?
Skulle vi måske i stedet for have et system, hvor forsørgelsen er garanteret af staten?
Er man syg, er man arbejdsløs, er man blevet gammel, kan man ikke forsørge sig selv, så garanterer staten for forsørgelsen uden vilkår, uden betingelser. Man skal da sikre forsørgelse i det her samfund, og derefter kan vi sige, at så skal man ikke tænke på pengene. Når man tager stilling sundhedsfagligt, når man tager stilling ud fra sociale kriterier, når man tager stilling ud fra sit menneskesyn, sine holdninger, skal man ikke tænke på, at hvis vi gør det ene, gavner det kommunekassen, og gør vi det andet, skader det kommunekassen.
Man skal simpelt hen kun tage de faglige og menneskelige hensyn.
Jeg tror, det ville være sundt for hele vores offentlige sektor, at vi i meget højere grad begyndte at styre vores tilbud om, hvordan vi behandler mennesker, hvordan vi hjælper mennesker, ud fra holdninger, styre det ud fra, hvad der fagligt er det rigtige at gøre.
Jeg tror, det er en meget klogere retning at gå i i stedet for hele tiden at tænke på den offentlige sektor som en købmandsbutik.
Jeg synes i virkeligheden, vi skal overlade det til Venstre, De Konservative og de andre partier at udvikle tankegangen om, hvordan vi ud fra købmandsbetragtninger kan udvikle velfærden.
Det er meget vigtigere, at vi sætter holdninger i centrum, og det er det, vi mener.
Det ved jeg også SF synes, det prøver jeg slet ikke at beklikke heroppefra, jeg tror bare, vi skal sætte det i fokus, også når vi taler om et emne som det, der er til debat her i dag.
Så vil jeg i øvrigt lige slutte af med at sige, at det største problem, vi har inden for sygedagpengene, er vel det, at man kan stoppe sygedagpengeudbetalingen, før mennesker er kommet i revalidering, er kommet på pension eller er kommet i arbejde igen.
Altså at mennesker stadig væk udsættes for, at de kan være i arbejde til en god løn, så bliver de syge og går på sygedagpenge, og efter et stykke tid stopper vi sygedagpengene.
De får nul kroner i kontanthjælp, fordi de er gift.
Det er sociale katastrofer, der vil noget. SF, Enhedslisten og regeringen gjorde i fællesskab lidt ved det for et års tid siden, ved at vi gav mulighed for, at man kunne forlænge sygedagpengeperioden ud over den tidligere grænse, men der er stadig væk folk, der bare får frataget deres sygedagpenge, før de er kommet videre i livet.
Det er vi nødt til at gøre noget ved, mener jeg, og jeg håber, at vi i de her finanslovforhandlinger får fjernet enhver form for tidsbegrænsning af sygedagpengene.
Man kan ikke stoppe for sygedagpenge, før folk enten er blevet raske og kommet i arbejde, er kommet i revalidering eller er kommet på pension.